Liu Xiaobo

Liu Xiaobo (, 28. joulukuuta 1955 Changchun, Jilin – 13. heinäkuuta 2017 Shenyang) oli kiinalainen toisinajattelija, ihmisoikeustaistelija ja Kiinan Pen-klubin puheenjohtaja vuodesta 2003 lähtien. Joulukuussa 2009 hänet tuomittiin yhdentoista vuoden vankeusrangaistukseen Kiinan kommunistisen puolueen ja valtion vastaisesta toiminnasta.

Liulle myönnettiin 8. lokakuuta 2010 Nobelin rauhanpalkinto pitkästä ja väkivallattomasta taistelusta ihmisoikeuksien puolesta. Kiina oli jo etukäteen varoittanut Norjan suurkäräjien Nobel-komiteaa myöntämästä rauhanpalkintoa Liulle ja tuomitsi palkitsemisen ”rauhanpalkinnon periaatteiden vastaiseksi” sekä sanoi sen haittaavan Kiinan ja Norjan suhteita. Nobel-komitean puheenjohtaja Thorbjørn Jagland puolestaan muistutti Kiinan sitoutuneen perustuslaissaan sananvapauden kunnioittamiseen.

Liu Xiaobo oli saksalaisen Carl von Ossietzkyn ohella ainoa, jonka saamaa Nobelin rauhanpalkintoa kukaan ei ole ollut vastaanottamassa. Parikymmentä valtiota yhtyi Kiinan boikottiin − monet vasta painostuksen jälkeen − eikä lähettänyt edustajaansa palkinnon myöntämistilaisuuteen Osloon. Mitä-Missä-Milloin, Kansalaisen vuosikirja 2012, s. 65. Helsinki: Otava, 2011.

 Taivaallisen rauhan aukio 

Liulla oli tutkinto kahdesta kiinalaisesta yliopistosta. Hän valmistui Jilinin yliopistosta vuonna 1982 ja jatkoi opiskeluaan sekä opetti myöhemmin Pekingin yliopistossa. Liu valmistui filosofian tohtoriksi vuonna 1988. Ammatiltaan hän oli kirjallisuuskriitikko ja professori. Professorina Liu osallistui Tiananmenin eli Taivaallisen rauhan aukion mielenosoitukseen, jossa vaadittiin taloudellisen ja poliittisen liberalisoinnin jatkamista. Liu pidätettiin Tiananmenin protestien jälkeen noin kahdeksi vuodeksi ja jälleen vuonna 1996.

Peruskirja 08
Liu Xiaobo oli laatimassa Peruskirja 08 -vetoomusta joulukuussa 2008. Erityisesti internetissä levinneessä peruskirjassa vaadittiin muun muassa ihmisoikeuksien kunnioittamista, totuuskomissiota menneisyyden tapahtumista, monipuoluejärjestelmää ja vapaata markkinataloutta. Peruskirja 08:n esikuvana oli Tšekkoslovakiassa 1970-luvulla ilmestynyt Peruskirja 77 -julistus. Liu pidätettiin jo 8. joulukuuta 2008, kaksi päivää ennen peruskirjan virallista julkaisemista.Kiinassa vuosi 1989 pystytti vanhojen lisäksi uuden muurin, HS 4.6.2009 s. A 2 pääkirjoitus Peruskirja 08:n allekirjoitti alkujaan yli 300 älymystön edustajaa, sittemmin allekirjoituksia on kertynyt yli 8 000. Peruskirjan lisäksi Liu on kirjoittanut lukuisia artikkeleita, joissa vaaditaan poliittisia uudistuksia. Joulukuussa 2009 Liu tuomittiin 11 vuodeksi vankeuteen ”valtiovallan horjuttamiseen yllyttämisestä”. Liun vaimolta Liu Xialta ja diplomaateilta evättiin pääsy oikeudenkäyntiin.

Liun tuomiota on arvosteltu laajasti. Euroopan unionin puheenjohtajavaltiona tuolloin toiminut Ruotsi totesi, että tuomio lisää huolia ilmaisuvapauden kunnioittamisesta sekä oikeudesta oikeudenmukaiseen oikeudenkäyntiin Kiinassa. Kiinalaislehdet vaikenivat Liu Xiaobon tuomiosta.

 Syöpä 
Kesäkuussa 2017 kerrottiin, että Liu Xiaobo oli siirretty vankilasta sairaalahoitoon pitkälle edenneen maksasyövän vuoksi. Aktivistit ja Liun tukijat ovat herättäneet epäilyjä, että Liu Xiaobo ei ehkä saanut vankilassa tarvitsemaansa hoitoa. Liu Xiaobon kohtelusta kiista USA:n ja Kiinan välille – onko Nobel-palkittu toisinajattelija jätetty vaille hoitoa? Heinäkuun alkupuolella Liun tilan kerrottiin huonontuneen niin, että lääkärit olivat kehottaneet Liun omaisia valmistautumaan hänen kuolemaansa,Rauhannobelisti Liu Xiaobon kunto heikentynyt. Aamulehti 8. heinäkuuta 2017, s. A22 ja hän kuoli 13. heinäkuuta 2017 sairaalassa Shenyangissa. Neljä päivää ennen Liun kuolemaa kahden länsimaisen lääkärin mukaan hänet olisi voitu siirtää länsimaiseen sairaalaan hoidettavaksi. Kiina kielsi siirron.Nobel-palkittu ihmisoikeusaktivisti Liu Xiaobo on kuollut Xiaobo kuoli 61 vuoden iässä syöpään Yle 13.7.2017Liu Xiaobo oli Kiinan demokratialiikkeen voimahahmo, mutta hänen työnsä jäi kesken Yle 13.7.2017 Maailmalla on esitetty runsaasti vastalauseita sille, miten Kiina kohteli Liuta hänen viimeisinä päivinään.Nobel-komitean johtaja: Kiinan hallitus vastuullinen Liu Xiaobon kuolemaan Yle 13.7.2017

Katso myös
 Ihmisoikeudet Kiinassa
 Kesäolympialaisten 2008 kritiikki

 Lähteet 

 Aiheesta muualla 

Luokka:Kiinalaiset toisinajattelijat
Luokka:Professorit
Luokka:Kiinalaiset ihmisoikeusaktivistit
Luokka:Nobelin rauhanpalkinnon saajat
Luokka:Vuonna 1955 syntyneet
Luokka:Vuonna 2017 kuolleet